32005R1332
L 215/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1332/2005 НА КОМИСИЯТА
от 9 август 2005 година
за изменение на Регламент (ЕО) № 338/97 на Съвета относно защитата на видовете от дивата фауна и флора чрез регулиране на търговията с тях
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 338/97 на Съвета от 9 декември 1996 г. относно защитата на видовете от дивата фауна и флора чрез регулиране на търговията с тях (1), и по-специално член 19, параграф 3 от него,
като има предвид, че:
(1)
На 13-ото заседание на Конференцията на страните по Конвенцията по международната търговия със застрашени видове от дивата фауна и флора, наричана по-нататък „Конвенцията“, състояло се в Банкок (Тайланд) през октомври 2004 г., бяха направени определени изменения в приложенията към Конвенцията.
(2)
Видовете Orcaella brevirostris, Cacatua sulphurea, Amazona finschi, Pyxis arachnoides и Chrysalidocarpus decipiens бяха прехвърлени от приложение II към Конвенцията в приложение I към нея.
(3)
Видовете Haliaeetus leucocephalus, Cattleya trianaei и Vanda coerulea, популацията от Свазиланд на Ceratotherium simum simum (изключително с цел разрешаване на международната търговия с ловни трофеи и живи животни за подходящи и приемливи местоназначения), кубинската популация от Crocodylus acutus и популацията от Crocodylus niloticus от Намибия бяха прехвърлени от приложение I към Конвенцията в приложение II към нея.
(4)
Анотациите за списъците в приложение II към Конвенцията на видовете Loxodonta africana (популациите от Намибия и Южна Африка), Euphorbia spp., Orchidaceae, Cistanche deserticola и Taxus wallichiana бяха изменени.
(5)
Видовете Malayemis subtrijuga, Notochelys platynota, Amyda cartilaginea, Carettochelys insculpta, Chelodina mccordi, Uroplatus spp., Carcharodon carcharias (понастоящем включени в приложение III), Cheilinus undulatus, Lithophaga lithophaga, Hoodia spp., Taxus chinensis, T. cuspidata, T. fuana, T. sumatrana), Aquilaria spp. (с изключение на A. malaccensis, което вече бе включено в приложение II), Gyrinops spp. и Gonystylus spp. (преди това включено в приложение III) бяха включени в приложение II към Конвенцията.
(6)
Видът Agapornis roseicollis бе заличен от приложение II към Конвенцията.
(7)
След тринайстото заседание на Конференцията на страните по Конвенцията китайските популации от видовете Chinemys megalocephala, C. nigricans, C. reevesii, Geoemyda spengleri, Mauremys iversoni, M. pritchardi, Ocadia glyhpistoma, O. philippeni, O. sinensis, Sacalia bealei, S. pseudocellata, S. quadriocellata, Palea steindachneri, Pelodiscus axenaria, P. maackii, P. parviformis, P. sinensis и Rafetus swinhoei впоследствие бяха добавени към приложение III към Конвенцията по искане на Китай.
(8)
Никоя от държавите-членки не е внесла възражение по отношение на споменатите изменения и допълнения.
(9)
На тринайстото заседание на Конференцията на страните по Конвенцията освен това се прие нова таксономична номенклатура, което налага преименуването и таксономично прегрупиране на някои от видовете, включени в приложенията към Конвенцията.
(10)
Следователно направените изменения в допълнения I, II и III към Конвенцията налагат изменения в приложения A, Б и В от приложението към Регламент (ЕО) № 338/97.
(11)
Въпреки факта, че видът Haliaeetus leucocephalus бе прехвърлен в приложение II към Конвенцията, член 6, параграф 1 от Директива 79/409/ЕИО на Съвета от 2 април 1979 г. за опазването на дивите птици (2) обосновава неговото запазване в приложение A от приложението към Регламент (ЕО) № 338/97.
(12)
В съответствие с изискванията на член 12, параграф 2 от Директива 92/43/ЕИО на Съвета от 21 май 1992 г. за опазването на природните местообитания и на дивата фауна и флора (3) видът Orcaella brevirostris вече е включен в приложение A от приложението към Регламент (ЕО) № 338/97.
(13)
Видовете Arisaema jacquemontii, A. speciosum, A. triphyllum, Biaris davisii ssp. davisii, Othonna armiana, O. euphorbioides, O. lobata, Adenia fruticosa, A. spinosa, Ceraria gariepina, C. longipedunculata, C. namaquensis, C. pygmaea, C. schaeferi, Trillium catesbaei, T. cernuum, T. flexipes, T. grandiflorum, T. luteum, T. recurvatum и T. Undulatum, всички от които понастоящем са включени в приложение Г от приложението към Регламент (ЕО) № 338/97, не се внасят в Общността в такива количества, които да дават основание за осъществяването на мониторинг. Следователно тези видове трябва да бъдат заличени от приложение Г.
(14)
От друга страна, Selaginella lepidophylla, който понастоящем не е включен в приложения A, Б, В или Г от приложението към Регламент (ЕО) № 338/97, се внася в Общността в количества, чиято значимост обосновава осъществяването на мониторинг. Следователно този вид трябва да бъде включен в приложение Г от приложението към Регламент (ЕО) № 338/97.
(15)
Естеството на търговията с вида Harpagophytum spp., който понастоящем е включен в приложение Г от приложението към Регламент (ЕО) № 338/97, е такова, че търговията с изсъхнал посадъчен материал, както и с живи растения обосновава осъществяването на мониторинг. Включването на този род в списъците следва да се измени чрез прибавянето на анотация за тази цел.
(16)
С оглед на степента на измененията е целесъобразно, за по-голяма яснота, да се замени изцяло приложението към Регламент (ЕО) № 338/97.
(17)
Мерките, предвидени в настоящия регламент, са в съответствие със становището на Комитета за търговия с видове от дивата фауна и флора,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 338/97 се заменя с текста в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 август 2005 година.